b'\n_START_ARTICLE_\nFlyball\n_START_PARAGRAPH_\nFlyball on Yhdysvalloissa 1970-luvun alussa kehitetty koirien n\xc3\xa4yt\xc3\xb6s- ja kilpailulaji. Laji sopii kaikille koiraroduille. Flyballissa kaksi joukkuetta kilpailee toisiaan vastaan ja nopeimman hyv\xc3\xa4ksytyn suorituksen tehnyt joukkue p\xc3\xa4\xc3\xa4see jatkoon. Joukkue koostuu nelj\xc3\xa4st\xc3\xa4 koiran ja ihmisen muodostamasta kilpailuparista. Samassa joukkueessa voi olla sek\xc3\xa4 mini- ett\xc3\xa4 maksikokoisia koiria._NEWLINE_Joukkueeseen voi kuulua my\xc3\xb6s kaksi varalla olevaa kilpailuparia. Jokaisessa joukkueessa on my\xc3\xb6s laatikon lataaja, jonka teht\xc3\xa4v\xc3\xa4n\xc3\xa4 on ladata laatikko pallolla seuraavaa koiraa varten.\n_START_SECTION_\nKilpailun kulku\n_START_PARAGRAPH_\nKoira l\xc3\xa4htee ohjaajansa luota l\xc3\xa4ht\xc3\xb6linjalta. Koira hypp\xc3\xa4\xc3\xa4 nelj\xc3\xa4n esteen yli, mink\xc3\xa4 j\xc3\xa4lkeen se painaa tassullaan flyball-laatikkoa. Tassun painallus laukaisee tennispallon ulos laatikosta. Koira ottaa pallosta kopin ja palaa hyppyjen kautta ohjaajansa luokse. Kun koira on ylitt\xc3\xa4nyt maalilinjan, saa joukkueen seuraava koira luvan l\xc3\xa4hte\xc3\xa4._NEWLINE_Kilpailussa on rinnakkain kaksi rataa. Ratojen et\xc3\xa4isyys toisistaan on v\xc3\xa4hint\xc3\xa4\xc3\xa4n 3 metri\xc3\xa4 ja enint\xc3\xa4\xc3\xa4n 6 metri\xc3\xa4. L\xc3\xa4ht\xc3\xb6- ja maalilinjan et\xc3\xa4isyys ensimm\xc3\xa4isest\xc3\xa4 esteest\xc3\xa4 on 1,8 metri\xc3\xa4. Esteiden v\xc3\xa4lit ovat 3 metri\xc3\xa4 ja viimeisen esteen et\xc3\xa4isyys flyball-laatikosta on 4,5 metri\xc3\xa4.'